32006D0053
L 029/37
JURNALUL OFÍCIAL AL UNIUNII EUROPENE
DECIZIA CONSILIULUI
din 23 ianuarie 2006
de modificare a Deciziei 90/424/CEE privind cheltuielile în domeniul sanitar-veterinar
(2006/53/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei,
având în vedere avizul Parlamentului European (1),
având în vedere avizul Comitetului Economic și Social European (2),
întrucât:
(1)
Influenza aviară, denumită înainte „pestă aviară”, este o infecție foarte gravă a păsărilor, care prezintă un risc foarte ridicat pentru sănătatea animală. Virusul influenzei de origine aviară poate prezenta, în anumite condiții, și un risc pentru sănătatea oamenilor.
(2)
Decizia 90/424/CEE a Consiliului din 26 iunie 1990 privind cheltuielile în domeniul sanitar-veterinar (3) prevede posibilitatea de a acorda statelor membre o participare financiară din partea Comunității pentru eradicarea anumitor maladii animale. Prezenta decizie prevede faptul că o astfel de participare poate fi acordată pentru eradicarea influenzei aviare cauzate de tulpinile caracterizate drept „puternic patogene” ale virusului.
(3)
În cursul recentelor epidemii de influenză aviară, anumite focare de boală provocate de viruși slab patogeni ai influenzei aviare care au suferit ulterior mutații, devenind viruși puternic patogeni, au generat consecințe și riscuri devastatoare pentru sănătatea publică. După ce suferă mutații, virusul este extrem de dificil de combătut. Directiva 2005/94/CE a Consiliului din 20 decembrie 2005 privind măsurile comunitare de luptă împotriva influenzei aviare (4) prevede măsuri de supraveghere și de luptă obligatorii, chiar în cazul virușilor slab patogeni, pentru a evita apariția focarelor de influenză aviară puternic patogenă.
(4)
Ținând seama de adoptarea Directivei 2005/94/CE, Decizia 90/424/CE ar trebui modificată pentru ca asistența financiară comunitară să poată fi acordată și pentru măsurile de eradicare puse în aplicare de statele membre pentru a lupta împotriva tulpinilor slab patogene ale virusului influenzei aviare, susceptibile să sufere mutații și să devină tulpini puternic patogene,
ADOPTĂ PREZENTA DECIZIE:
Articolul 1
Decizia 90/424/CEE se modifică după cum urmează:
1.
Articolul 3 se modifică după cum urmează:
(a)
la alineatul (1), a șasea liniuță se elimină;
(b)
la alineatul (2), prima liniuță se înlocuiește cu următorul text:
„-
sacrificarea animalelor din speciile sensibile, atinse sau contaminate sau susceptibile a fi atinse sau contaminate, și distrugerea acestora”;
(c)
alineatul (4) se înlocuiește cu următorul text:
„(4) În cazul în care, în urma evoluției situației din Comunitate, devine oportună continuarea acțiunii prevăzute la alineatul (2) și la articolul 3a, poate fi adoptată, în conformitate cu procedura prevăzută la articolul 41, o nouă decizie referitoare la participarea financiară a Comunității, care va putea fi mai mare de nivelul de 50 % prevăzut la alineatul (5), prima liniuță. Cu ocazia adoptării acestei decizii, pot fi adoptate toate măsurile care trebuie puse în aplicare de statul membru în cauză pentru a asigura reușita acțiunii și în special alte măsuri decât cele menționate la alineatul (2).”
2.
Se inserează următorul articol:
„Articolul 3a
(1) Prezentul articol și articolul 3 alineatele (3) și (4) se aplică în cazul apariției influenzei aviare pe teritoriul unui stat membru.
(2) Statul membru în cauză beneficiază de participarea financiară a Comunității în vederea eradicării influenzei aviare în cazul în care măsurile minime de luptă stabilite de Directiva 2005/94/CE a Consiliului din 20 decembrie 2005 privind măsurile comunitare de luptă împotriva influenzei aviare (5) au fost puse în aplicare integral și eficient și în cazul în care, în urma sacrificării animalelor din speciile sensibile, atinse sau contaminate sau susceptibile de a fi atinse sau contaminate, crescătorii au beneficiat de o indemnizație rapidă și corespunzătoare.
(3) Participarea financiară a Comunității, fracționată, în cazul în care este necesar, în mai multe tranșe, reprezintă:
-
50 % din cheltuielile efectuate de statul membru cu titlu de indemnizație destinată crescătorilor pentru sacrificarea păsărilor de curte sau a altor păsări ținute în captivitate;
-
50 % din cheltuielile efectuate de statul membru pentru distrugerea animalelor, distrugerea produselor animale, curățarea și dezinfectarea exploatațiilor și a materialelor, distrugerea alimentelor contaminate, precum și distrugerea materialelor contaminate, în cazul în care acestea nu pot fi dezinfectate;
-
în cazul în care s-a decis vaccinarea de urgență în conformitate cu articolul 54 din Directiva 2005/94/CE, 100 % din costul vaccinului furnizat și 50 % din cheltuielile efectuate pentru realizarea vaccinării.
3.
La articolul 6, alineatul (1), la articolul 7, alineatul (1) și la articolul 8 alineatul (1), se inserează o referire „la articolul 3a alineatul (1)” după referirea „la articolul 3 alineatul (1).”
4.
În anexă se adaugă următoarea liniuță în grupa 1:
„-
influenza aviară.”
Articolul 2
Prezenta decizie se adresează statelor membre.
Adoptată la Bruxelles, 23 ianuarie 2006.